खेलकुदमा चिनियाँ प्रतिनिधिको भेटघाट
चीनको चेचियाङ प्रान्तका खेलकुद प्रतिनिधिहरूले शुक्रबार नेपाल ओलम्पिक कमिटीका पदाधिकारीहरूसँग भेटका क्रममा खेलकुद मा सहयोग र सहकार्यको आदानप्रदान गर्नेबारे छलफल गरेका छन् । 
काठमाडौँ — चीनको चेचियाङ प्रान्तका खेलकुद प्रतिनिधिहरूले शुक्रबार नेपाल ओलम्पिक कमिटीका पदाधिकारीहरूसँग भेटका क्रममा खेलकुद मा सहयोग र सहकार्यको आदानप्रदान गर्नेबारे छलफल गरेका छन् । चेचियाङ प्राप्तको प्रमुख सहर हाङचाउले हालै मात्र एसियाली खेलकुद आयोजना गरेको थियो । सातदोबाटोस्थित एनओसी मुख्यालयमा भएको भेटघाटमा कमिटीका अध्यक्ष जीवनराम श्रेष्ठले हाङचाउले सफलतापूर्वक एसियाली खेलकुद आयोजना गरेकामा धन्यवाद व्यक्त गर्दै चीनले नेपाली खेलकुदको विकासमा लामो समयदेखि सहयोग गर्दै आएको बताए । चिनियाँ प्रतिनिधिमण्डलका प्रमुख चेङ याउले एसियाली खेलकुदमा नेपालको उत्साहबर्द्धक सहभागिताका लागि धन्यवाद व्यक्त गरे । उक्त एसियाडमा नेपालले एक रजत र एक कांस्य पदक जितेको थियो । याउ हाङचाउ एसियाली खेलकुद आयोजना कमिटीका उप–सचिव हुन् । चेचियाङ प्रान्तका खेलकुद ब्युरोका निर्देशक याउले दुई पक्षबीच प्रतियोगिता र प्रशिक्षणका लागि खेलाडी आदानप्रदान गर्ने प्रस्ताव पनि राखे । उनले आफूहरू नेपालमा ड्रागन–बोट खेलको प्रवर्द्धन र विकास गर्न तत्पर रहेको बताए । सोही चिनियाँ प्रतिनिधिमण्डलले राष्ट्रिय खेलकुद परिषदका सदस्य–सचिव टंकलाल घिसिङसँग भेट गरेको थियो । निश्चित खेलमा दुई देशबीच सहकार्य गरिनेबारे छलफल भएको थयो । चिनियाँ प्रतिनिधिमण्डलमा चेचियाङ कलेज अफ स्पोर्टसका डिन मेङ ग्वालियाङसहित विभिन्न क्षेत्रका खेलकुद विज्ञहरू रहेको थियो ।